b'\n_START_ARTICLE_\nTrichinella spiralis\n_START_SECTION_\nEpidemiologija\n_START_PARAGRAPH_\nT. spiralis je kozmopolitski organizem, tj. raz\xc5\xa1irjen je po vsem svetu, ne glede na podnebje (klimo). Oku\xc5\xbeene so tiste \xc5\xbeivali, ki se trajno ali ob\xc4\x8dasno prehranjujejo z mesom, kamor sodijo vse vrste zveri in mrhovinarjev; na obmo\xc4\x8dju Slovenije so to npr. medved, volk, ris, kuna, lisica itd. Rastlinojedi, kot so konji in govedo, se tako ne morejo oku\xc5\xbeiti. Za \xc4\x8dloveka je edini pomembni vir oku\xc5\xbebe pra\xc5\xa1i\xc4\x8d.\n_START_SECTION_\nPodvrste\n_START_PARAGRAPH_\nNa obmo\xc4\x8dju Arktike se ljudje lahko oku\xc5\xbeijo s T. spiralis nativa preko zau\xc5\xbeitja oku\xc5\xbeenega mesa polarnih medvedov in mro\xc5\xbeev. Je bolj odporna proti zmrzovanju kot druge podvrste lasnice._NEWLINE_V Ju\xc5\xbeni Evropi in Afriki se lahko \xc5\xbeivali in ljudje (preko divjih pra\xc5\xa1i\xc4\x8dev) oku\xc5\xbeijo z T. spiralis nelsoni_NEWLINE_T. spiralis pseudospiralis parazitira pri pti\xc4\x8dih, zna\xc4\x8dilno pa je, da se v mi\xc5\xa1icah ne encistira. Pri \xc4\x8dloveku zajedavstvo s to podvrsto doslej ni bilo opa\xc5\xbeeno.\n_START_SECTION_\nTelesne zna\xc4\x8dilnosti in razvojni krog\n_START_PARAGRAPH_\nOdrasli osebki prebivajo v tankem \xc4\x8drevesu \xc4\x8dloveka ter v mnogih doma\xc4\x8dih in divjih mesojedih \xc5\xbeivalih, kot so pra\xc5\xa1i\xc4\x8d, medved, glodavci in pes. Li\xc4\x8dinke (larve) prebivajov v progastih mi\xc5\xa1icah. Samice so dolge 3-4 mm, samci pa so za polovico kraj\xc5\xa1i. Sprednji del je pri obeh splo\xc5\xa1\xc4\x8den, zadnjik (anus) pa se nahaja na kon\xc4\x8dnem (terminalnem) delu. Vulva se pri samicah nahaja blizu po\xc5\xbeiralnika (ezofagusa). V zadaj\xc5\xa1nem (posteriornem) delu maternice se nahajajo jaj\xc4\x8deca, v sprednjem (anteriornem) delu pa se nahajajo \xc5\xbeive li\xc4\x8dinke._NEWLINE_Zajedavec v obliki li\xc4\x8dink preide v gostitelja preko oku\xc5\xbeenega mesa. V \xc5\xbeelodcu se ovojnica encistirane li\xc4\x8dinke raztopi, nato pa se v dvanajstniku zajede v sluznico, kjer se dvakrat levi in dozori v odrasli osebek. Le-ta prebiva v tankem \xc4\x8drevesu samo kratek \xc4\x8das: samci poginejo po parjenju (kopulaciji), samice pa v tkivo \xc4\x8drevesa odlagajo \xc5\xbeivorodne (viviparne) li\xc4\x8dinke velikosti 100 \xc3\x97 6 \xce\xbcm, nato pa prav tako poginejo._NEWLINE_Li\xc4\x8dinke prevrtajo \xc4\x8drevesno steno ter preko krvi in limfe potujejo do progastih mi\xc5\xa1ic, kjer se trajno naselijo. V krvnem obtoku je najve\xc4\x8dje \xc5\xa1tevilo li\xc4\x8dink dose\xc5\xbeeno med 8. in 25. dnevom po oku\xc5\xbebi. Gostitelj posku\xc5\xa1a omejiti oku\xc5\xbebo z vnetjem, li\xc4\x8dinke pa obda z ovojnico v obliki limone, ki pa lahko zaapni. Li\xc4\x8dinke v tem stadiju so velike do 1 mm (obi\xc4\x8dajno 0,4 mm), \xc5\xbeivijo pa lahko tudi ve\xc4\x8d let. Li\xc4\x8dinke se v drugem gostitelju sprostijo po zau\xc5\xbeitju, nato pa se celoten cikel ponovi.\n_START_SECTION_\nPatogeneza\n_START_PARAGRAPH_\nOdrasli zajedavci dra\xc5\xbeijo in po\xc5\xa1kodujejo sluznico dvanajstnika. Li\xc4\x8dinke povzro\xc4\x8dijo vnetni odziv na obmo\xc4\x8djih, kamor pridejo. Naselitev v skeletne mi\xc5\xa1ice povzro\xc4\x8di peko\xc4\x8de bole\xc4\x8dine, naselitev v trebu\xc5\xa1no prepono (diafragmo) pa ote\xc5\xbei dihanje. Kljub temu, da se li\xc4\x8dinke ne naselijo v srce, toksini zajedavca povzro\xc4\x8dijo po\xc5\xa1kodbe tega organa in seveda drugih mi\xc5\xa1ic. Lahko pride tudi do vnetja \xc5\xbeivcev in mo\xc5\xbeganskih ovojnic, kar povzro\xc4\x8di motnje vida in sluha ter druge \xc5\xbeiv\xc4\x8dne motnje._NEWLINE_T. spiralis je za namen pridobivanja ve\xc4\x8djih koli\xc4\x8din potrebnih hranil in kisika (O\xe2\x82\x82) razvila na\xc4\x8din stimuliranja angiogeneze (razvoja \xc5\xbeil) preko spodbujanja okolnih celic k sekreciji angiogenih citokinov, kot je vaskularni endotelijski rastni faktor (VEGF).\n_START_SECTION_\nKlini\xc4\x8dni znaki in simptomi\n_START_PARAGRAPH_\nBolezenski znaki so bolj ali manj odvisni od \xc5\xa1tevila zajedavcev, zato se pri velikem \xc5\xa1tevilu lahko pojavijo nenadoma. Oku\xc5\xbebo se lahko izklju\xc4\x8di v primeru, kadar bolnik v zadnjih dnevih ni zau\xc5\xbeil surovega ali premalo kuhanega mesa, kot so klobase._NEWLINE_Od 5. do 15 dneva po oku\xc5\xbebi se sprva pojavijo prebavne motnje, kot je diareja, zaradi nagnjenosti k bruhanju pa se lahko oku\xc5\xbebo zamenja z zastrupitvijo s hrano. Po nekaj dnevih se v \xc5\xbevekalnih mi\xc5\xa1icah, ramenih, nogah in kri\xc5\xbeu pojavijo peko\xc4\x8de bole\xc4\x8dine, ob o\xc4\x8desih pa so bole\xc4\x8dine neznosne. Zaradi naselitve li\xc4\x8dink v diafragmo je dihanje ote\xc5\xbeeno. Velike koli\xc4\x8dine zajedavcev ovirajo gibanje, zato se oboleli npr. ne morejo vstati iz postelje. Telesna temperatura je povi\xc5\xa1ana (38-40 \xc2\xb0C), pojavi se znojenje. Poleg tega se poka\xc5\xbeejo znaki sr\xc4\x8dne slabosti, obraz pa je ote\xc4\x8den, prav tako pa so veke ote\xc4\x8dene in zaprte. Zaradi vnetja \xc5\xbeivcev in mo\xc5\xbeganskih ovojnic se pojavijo razli\xc4\x8dne \xc5\xbeiv\xc4\x8dne motnje, kot so motnje sluha in vida, glavobol in fotofobija.\n_START_SECTION_\nLaboratorijske preiskave\n_START_PARAGRAPH_\nTrihinozo lahko diagnosticiramo z biopsijo gibalnih mi\xc5\xa1ic, kjer so v primeru oku\xc5\xbebe prisotne encisitrane, spiralno zvite li\xc4\x8dinke. Za biopsijo je najprimernej\xc5\xa1a dvoglava me\xc4\x8dna mi\xc5\xa1ica, pa tudi trikotna mi\xc5\xa1ica. Lahko se uporabi tudi ko\xc5\xbeni preizkus ali pa serolo\xc5\xa1ke teste, kot sta indirektni imunofluorescen\xc4\x8dni test (IFT) ter ELISA. V krvni sliki je prisotna izrazita eozinofilija (zvi\xc5\xa1ana koncentracija eozinofilcev).\n_START_SECTION_\nZdravljenje\n_START_PARAGRAPH_\nOku\xc5\xbebo se zdravi z mebendazolom in s tiabendazolom, uporabljajo pa se tudi kortikosteroidi, za laj\xc5\xa1anje bole\xc4\x8din pa seveda analgetiki. Pomembno je \xc4\x8dim hitrej\xc5\xa1i za\xc4\x8detek zdravljenja, saj v primeru encistiranih li\xc4\x8dink v mi\xc5\xa1icah zdravila niso ve\xc4\x8d u\xc4\x8dinkovita.\n_START_SECTION_\nPreventiva\n_START_PARAGRAPH_\nU\xc4\x8dinkovita za\xc5\xa1\xc4\x8dita pred trihinozo je prepre\xc4\x8devanje oku\xc5\xbeb pra\xc5\xa1i\xc4\x8dev in \xc4\x8dloveka. Okoli pitali\xc5\xa1\xc4\x8d za pra\xc5\xa1ice in klavnic je potrebno uni\xc4\x8devati glodavce. Meso, \xc5\xa1e posebej svinjina, mora biti dovolj kuhano, tj. tudi v globini oz. ob kosteh in sklepih, ali pravilno zamrznjeno. Li\xc4\x8dinke za\xc4\x8dnejo propadati pri 58 \xc2\xb0C in pod -15 \xc2\xb0C.'